Richard Branson

Seras Ričardas Čarlzas Nikolas Bransonas (; g. 1950 m. liepos 18 d.) – vienas žymiausių šio meto britų verslininkų, milijardierius, vienos garsiausių pasaulio verslo grupių „Virgin Group“ įkūrėjas, vadovas ir ekstremalių pojūčių bei nuotykių mėgėjas. Jis yra sukaupęs $4,9 mlrd. JAV dolerių turto.

Biografija 
Seras Richardas Bransonas iki 13 m. mokėsi Scaitcliffo, vėliau – Stou vidurinėje, kur ir pradėjo pirmąjį savo verslą – 1966 m. įkūrė „Student Magazine“. Būdamas šešiolikos, metė mokyklą ir įkūrė pelno nesiekiančią organizaciją – Studentų Konsultavimo Centrą. 

1970 m. R. Bransonas pradėjo prekiauti muzikos įrašais paštu, netrukus atidarė įrašų parduotuvę Londone, Oksfordo gatvėje.

R. Bransonas turi disleksiją, dėl jos jo akademiniai rezultatai buvo silpni; paskutinę dieną mokykloje jos direktorius Robertas Draysonas pasakė, kad jis arba atsidurs kalėjime, arba taps milijonieriumi. „Manau, kad žmonės, turintys disleksiją, turi ir labai turtingą vaizduotę. <...> Būtent disleksija prisidėjo ir prie mano sėkmės – nors verslo pasaulyje skaičiai ir tikslumas labai svarbūs, gebėjimas svajoti ir ieškoti naujoviškų sprendimų yra tai, kas atneša sėkmę“, – rašė jis.

Šiuo metu Richardas gyvena Londone, yra vedęs ir turi du vaikus.

R. Bransonas buvo atvykęs į Lietuvą, skaitė paskaitą „Virgin“ stiliumi Kauno „Žalgirio“ arenoje („Pamokos, kurių nesužinosite verslo mokykloje“). 2013 m. jam suteiktas Kauno technologijos universiteto garbės daktaro laipsnis.

Verslo specifika 

1970 m. R. Bransonas įkūrė „Virgin Group“, kuri šiandien valdo daugiau nei 400 įvairių sričių įmonių.

1972 m. su Niku Pauvelu atidarė įrašų studiją „Virgin Records“. Pirmas kompanijos projektas – multiinstrumentalisto Mike Oldfield'o albumas „Tubular Bells“, tapęs bestseleriu. „Virgin Records“ į muzikos pasaulį paleido ir grupę Culture Club. 
1980-aisiais kompanija nusipirko naktinį gėjų klubą „Heaven“. 1992 m. Bransonas pardavė „Virgin Records“ prekinį ženklą kompanijai „EMI“ (kuri buvo konservatyvesnė ir nutraukė kontraktą su Sex Pistols), kad išlaikytų savo rankose skrydžių bendrovę. Bransonas yra sakęs, kad, pardavęs „Virgin Records“ verkė, kadangi pastaroji buvo „Virgin“ imperijos pradininkė. Vėliau, norėdamas sugrįžti į muzikos įrašų verslą, Bransonas įkūrė kompaniją „V2 Records“.

1984 m. Bransonas įkūrė skrydžių bendrovę „Virgin Atlantic Airways“, 1999 m. atidarė telekomunikacijų bendrovę „Virgin Mobile“, 2000 m. „Virgin Blue“ Australijoje, tais pačiais metais patyrė nesėkmę „National Lottery“.

1984 m. R. Bransono oro balionas „Virgin Atlantic Flyer“ kirto Atlanto vandenyną. R. Bransonui priklauso pasaulio rekordas, nes jis yra vienintelis asmuo, kirtęs Atlantą milžinišku oro balionu.

1991 m. sausio mėn. R. Bransonas 2 600 000 kubinių pėdų (74 000 m³) balionu kirto Ramųjį vandenyną iš Japonijos į Arkties Kanadą, 6700 mylių (10 800 km). Tai sumušė rekordą - greitis siekė 145 mylių per valandą (233 km / h).

1993 m. Bransonas iškėlė teisminį ieškinį dėl šmeižto skrydžių bendrovei „British Airways“. „British Airways“ teko sumokėti 500 000 svarų pačiam Bransonui, 110 000 svarų „Virgin Airways“ bei padengti 3 milijonų svarų teismines išlaidas. Savo kompensaciją Bransonas padalijo darbuotojams kaip priedą prie atlyginimo.

1997 m. Bransonas pradėjo rizikingą geležinkelių verslą. „Virgin Trains“ laimėjo konkursą InterCity West Coast ir Cross-Country Britanijos geležinkelių sektorių formavimui. Šios kompanijos gaires Bransonas pristatinėjo su jam būdingu ultraoptimizmu, žadėdamas naujus traukinius ir patogesnį servisą. Netrukus „Virgin Trains“ susidūrė su geležinkelio senėjimo ir infrastruktūros problemomis, paveldėtomis iš BR. Kompanijos įvaizdis buvo sugadintas dar paskutiniais 10 dešimtmečio metais, kai pagrindinei Vakarų kranto linijai verkiant reikėjo remonto.

„Virgin“ nupirko Europos trumpų skrydžių bendrovę „EuroBelgian Airlines“ ir greitai ją pervadino į „Virgin Express“. Skrydžių verslą Bransonas plėtojo ir Nigerijoje, ten įkūrė „Virgin Nigerija“. San Franciske buvo atidaryta skrydžių bendrovė „Virgin America“.

Bransonas įkūrė „Virgin Cola“, kuria šiuo metu prekiaujama tik D. Britanijoje. Jis įkūrė net „Virgin Vodka“, tačiau ši nepateisino lūkesčių. Dėl to Bransonas ir Virgin pateko į satyrinį leidinį „Private Eye“.

2004 m. rugsėjo 25 d. buvo atidaryta „Virgin Galactic“ – kosminio turizmo grupė, kuri po „SpaceShipOne“ sėkmės ėmė plėtoti kosminį turizmą. Grupės tikslas – nuo 2007 m. kosminius skrydžius padaryti prieinamus visuomenei už $200 000. Šią idėją finansavo Paul Allen (vienas iš Microsoft įkūrėjų) ir Burt Rutan (JAV kosminių technologijų specialistas). 

2011 m. Naujosios Meksikos valstijoje atidarytas milijardieriaus naujas „Virgin“ kosmoso uostas – prabangus terminalas, kur pasiturintys turistai už 200 000 dolerių galės pakilti į orbitą aplink Žemę.

2012 m. - „Virgin Galactic“ praneša apie orbitinės kosminės sistemos „LauncherOne“ paleidimą.

2019 m. vasario 22 d. „Virgin Galactic“ erdvėlaivis pakilo į beveik 90 km aukštį, pirmąkart skraidindamas keleivę.

Parama sportui 
2009 m. kovo mėnesį Bransonas pranešė, kad taps vienu pagrindiniu Formulės 1 ekipos Brawn GP rėmėju.

2010 m. sezonui Bransonas įkūrė savo Formulės 1 komandą – Virgin Racing.

Literatūra 

 Branson, Richard. Nekaltybės praradimas: autobiografija.
 Branson, Richard. Velniop viską! Imk ir daryk!: gyvenimo pamokos.
 Branson, Richard. Tęsinys. Velniop viską! Imk ir daryk!: gyvenimo ir verslo pamokos.
 Branson, Richard. Apnuogintas verslas.
 Branson, Richard. Siekti dangaus. Oro balionai, žmonės paukščiai ir išsiveržimas į kosmosą.

Nuorodos 
 Ričardo Brensono autobiografija lietuviškai (Verslas.in)
 Virgin verslo grupės centriniai interneto vartai
 Virgin kosminio turizmo projektas
 Richard Branson: Life at 30,000 feet
 Richard Branson Revealed: Bloomberg Game Changers

Šaltiniai 

Branson, Richard
Branson, Richard
Branson, Richard
Branson, Richard